Myrtilos
Myrtilos er i græsk mytologi en kusk hos kong Oinomaos i Elis. Efter bestikkelse løsnede han naglerne på Oinomaos' vognhjul, således at Pelops kunne vinde et væddeløb. Da Pelops skaffede sig af med Myrtilos ved at kaste ham i Det Myrtoiske Hav øst for Peloponnes, udstedte Myrtilos en forbandelse, som kom til at plage Pelops' hus.
Myrtilos, der blev til stjernebilledet Kusken, optræder ikke på østgavlen af Zeustemplet i Olympia, som følger en anden, måske ældre version af Oinomaossagnet.